**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԳԻՏԵԼԻՔԻ ԵՎ ՆՈՐ ՈՒՍՈՒՄՆԱԿԱՆ ՏԱՐՎԱ ԱՌԹԻՎ**

 **01.09.2020թ.**

 Սիրելի´ դպրոցականներ, ուսանողներ , մանկավարժներ.

 Շնորհավորում եմ ձեզ, բոլորիս, Գիտելիքի օրվա և նոր ուսումնական տարվա կապակցությամբ:
 Մեկնարկում է 2020-2021 թվականների ուսումնական տարին ոչ իր բնականոն ընթացքով՝ սեպտեմբերի 1-ին հատուկ տոնակարգով, այլ համավարակի պարտադրված կանոններով: Սակայն այս օրը հիշարժան է, իր մեջ ներառում է Գիտելիքի և Դպրության օրը և ուսումնական տարվա սկիզբը: Վստահաբար կարող եմ ասել, որ Գիտելիքը և Դպրությունը մեր ժողովրդի համար եղել է գոյատևման ամենազորեղ զենքը, ամենամեծ հարստությունը և բարձրագույն արժեքը: Գիտությունը միշտ լուսավոր ջահ է եղել կերտելու հայի հոգևոր և մշակութային ժառանգությունը:
 Սիրելի´ երեխաներ, գիտակ մասնագետ դառնալու համար միշտ պետք է ամբարեք ձեր գիտելիքները , որի ակունքը՝ դպրոցն է: Գիտելիքը ամուր հիմք է ձեր ապագան կերտելու համար:
 Այս հիշարժան օրվան մեծ խանդավառությամբ են սպասել առաջին դասարանցիները՝ հատուկ շնորհավորանքներս ձեզ սիրելի փոքրիկներ: Թո´ղ այս ուսումնական տարվա համար հնչող առաջին զանգը լինի ձեր երազանքների իրականացման առաջին կոչնակը, իսկ դպրոցը ՝ ձեր ուսումնառության լուսավոր տարիները, որպեսզի ի ցույց աշխարհին կարողանաք ի կատար ածել հայոց գրի ու դպրության Տիր աստծո պատվիրանները: Շնորհավորանքներս հղում եմ ուսուցիչներին, ովքեր մասնագետի նվիրումով կրթում և դաստիարակում են ձեզ, ովքեր գիտեն գիտելիքի իրական արժեքը և սիրով ուսուցանում են ձեզ:
 Սիրելի´ դպրոցականներ, ուսանողներ , եղեք ուշիմ և աշխատասեր, եղեք նորօրյա Հայաստանի կրթված ու դաստիարակված սերունդ, դարձեք նոր անկախ ՀՀ արժանի քաղաքացին, զինվորը, բժիշկն ու մանկավարժը , աշխատավորը, գիտուն ու գրագետ գիտնականը:
 Այսօր դուք դպրոցում, թե ԲՈՒՀ-ում գիտելիքի ձեռք բերման ճանապարհին եք և ապագան ձերն է: Մաղթում եմ ձեզ հաջողություն և լավագույն ցանկությունների իրականացում:

 **Շնորհավորանքներով**

**Թալին համայնքի ղեկավար՝**

 **Սարգիս Արամյան**